ดร.รอยลนำทีมเปิดเวทีรับฟังความคิดเห็นการปฏิรูปด้านทรัพยากรธรรมชาติและสิ่งแวดล้อม
ประธานกรรมการปฏิรูปประเทศ ด้านทรัพยากรธรรมชาติและสิ่งแวดล้อม นำทีมลงใต้เปิดเวทีรับฟังความคิดเห็นการปฏิรูปด้านทรัพยากรธรรมชาติและสิ่งแวดล้อม เพื่อนำข้อมูลมาใช้ประกอบการจัดทำข้อเสนอประกอบการจัดทำแผนปฏิรูปประเทศด้านทรัพยากรธรรมชาติและสิ่งแวดล้อมต่อคณะกรรมการยุทธศาสตร์ชาติ

วันนี้ (19 พ.ย.2560) ที่โรงแรมชฎา แอท นคร อำเภอเมือง จังหวัดนครศรีธรรมราช ดร.รอยล จิตรดอน ประธานกรรมการปฏิรูปประเทศ ด้านทรัพยากรธรรมชาติและสิ่งแวดล้อม เป็นประธานเปิดการสัมมนาเชิงปฏิบัติการ รับฟังความคิดเห็นในการจัดทำแผนการปฏิรูปประเทศ ด้านทรัพยากรธรรมชาติและสิ่งแวดล้อม ภาคใต้ โดยมีนายสกล จันทรักษ์ รองผู้ว่าราชการจังหวัดนครศรีธรรมราช กล่าวต้อนรับ ผู้บริหาร ผู้แทนหน่วยงานภาครัฐ ภาคเอกชน ภาคประชาสังคม จากจังหวัดต่างๆ ในภาคใต้ ประมาณ 200 คนเข้าร่วมสัมมนา โดยมีวัตถุประสงค์เพื่อรับฟังความคิดเห็นในประเด็นต่างๆ ที่เกี่ยวกับการปฏิรูปประเทศด้านทรัพยากรธรรมชาติและสิ่งแวดล้อม จากภาคประชาชน หน่วยงานของรัฐและภาคส่วนต่างๆ ที่เกี่ยวข้อง เพื่อนำมาใช้ประกอบการจัดทำข้อเสนอประกอบการจัดทำแผนปฏิรูปประเทศด้านทรัพยากรธรรมชาติและสิ่งแวดล้อมต่อคณะกรรมการยุทธศาสตร์ชาติต่อไป

ดร.รอยล จิตรดอน ประธานกรรมการปฏิรูปประเทศ ด้านทรัพยากรธรรมชาติและสิ่งแวดล้อม กล่าวว่า 30-40 ปีที่ผ่านมามีการพัฒนาในหลายเรื่อง แต่ก็หลายเรื่องถอยหลัง ดังนั้น การปฏิรูปต้องพัฒนาควบคู่ ไปการอนุรักษ์ ไม่ทำแบบแยกส่วน เพราะจะทำให้การแก้ไขปัญหาไม่จบ การพัฒนาจะไม่ยั่งยืน ถ้าประชาชนไม่เข้ามามีส่วนร่วม ดังนั้นการมีส่วนร่วม เป็นสิ่งสำคัญมาก จะช่วยดึงคนในท้องถิ่น คนในพื้นที่เข้ามา เป็นหลักของการปฏิรูป

ทั้งนี้ ผู้เข้าร่วมสัมมาจะได้รับฟังการอภิปรายเรื่อง สาระสำคัญของร่างแผนปฏิรูปประเทศด้านทรัพยากรธรรมชาติและสิ่งแวดล้อม 5 เรื่อง คือ เรื่องทรัพยากรทางน้ำโดย ดร.รอยล จิตรดอน เรื่องทรัพยากรทางชายฝั่งทะเล โดย พลตรีชัยวิทย์ ชยาภินันท์ เรื่องทรัพยากรทางบก โดย ดร.ธีรภัทร ประยูรสิทธิ เรื่องความหลากหลายทางชีวภาพ โดยนายแพทย์ชูชัย ศุภวงศ์ เรื่องสิ่งแวดล้อม โดย ดร.ภาวิญญ์ เถลิงศรี และดร.บัณฑูร เศรษฐศิโรตม์ ดำเนินการอภิปรายโดย ดร.ถวิลวดี บุรีกุล 
นอกจากนี้ ผู้เข้าร่วมสัมมนายังได้ร่วมแสดงความคิดเห็นการจัดทำแผนปฏิรูปประเทศด้านทรัพยากรธรรมชาติและสิ่งแวดล้อม 5 กลุ่มย่อยตามฐานทรัพยากร 5 เรื่อง ได้แก่ การปฏิรูปเรื่องทรัพยากรทางบก การปฏิรูปเรื่องทรัพยากรน้ำ การปฏิรูปเรื่องทรัพยากรทางทะเลและชายฝั่ง การปฏิรูปเรื่องความหลากหลายทางชีวภาพ และการปฏิรูปเรื่องสิ่งแวดล้อม พร้อมนำเสนอผลการรับฟังความคิดเห็น โดยนายแพทย์สุวัฒน์ วิริยพงษ์สุกิจ นายบำรุง คะโยธา นายบรรจง นะแส และนายพร้อมบุญ พานิชภักดิ์